Den tidligere amerikanske præsident Barack Obama skal tale i Musikkens Hus i Aalborg 28. september.

Lørdag den 28. september 2019 vil USA's 44. præsident, Barack Obama, tale om lederskab og entreprenørskab i fremtiden i Musikkens Hus i Aalborg. Det oplyser Musikkens hus, der står bag arrangementet med titlen "A Conversation with President Barack Obama". - Præsident Obama er en af de personer i verden, som jeg ser allermest op til, og derfor glæder jeg mig overordentligt meget til at møde ham. - Han har i den grad udnyttet sit magtfulde embede til at gøre verden til et bedre sted og er en af de ledere på verdensplan, der er allermest respekt omkring, siger Lasse Rick Henningsen, direktør i Musikkens Hus i Aalborg, i en pressemeddelelse på deres hjemmeside. Har besøgt Danmark to gange tidligere Barack Obama var amerikansk præsident gennem to embedsperioder fra 2009 til 2017, og han er den første afroamerikanske præsendent i USA's historie. I sin tid som præsident besøgte han Danmark to gange. Præsident Obama har siden sin tilbagetrædelse som amerikansk præsident for knap tre år siden dedikeret en stor del af sin tid på at uddanne og tale til fremtidens ledere. Også Aalborgs borgmester, Thomas Kastrup-Larsen, ser frem til besøget af den forhenværende præsident. - Jeg er ikke et øjeblik i tvivl om, at det her bliver et nyt klimaks for Aalborg og hele Nordjylland. - Aalborg har haft meget medvind de seneste år, og vi har vist, at vi rummer nogle helt særlige ressourcer. Derfor glæder det mig, at en af verdens mest markante personligheder ser et potentiale i at besøge Aalborg og dele sine visioner om blandt andet ledelse og entreprenørskab, siger borgmesteren i pressemeddelelsen. Det er den erhvervsdrivende fond Musikkens Hus, der står bag arrangementet, og musikhusdirektør Lasse Rich Henningsen skal være moderator for samtalen. Arrangementet vil foregå i Koncertsalen i Musikkens Hus lørdag den 28. september klokken 16.30 over for inviterede publikummer primært fra erhvervslivet og derudover et par hundrede studerende fra Aalborg Universitet. En billet til arrangementet vil koste mellem 3500 og 8500 kroner.